Toaletný papier

Toaletný papier je pletivový papierový produkt určený na čistenie análneho otvoru po defekácii (vylúčení výkalov) alebo na čistenie genitálií po močení. 

Zloženie toaletného papiera sa líši od papierových vreckoviek. Toaletný papier je navrhnutý pre rozklad, keď sa namočí, aby neupchal kanalizačné rúry. Tiež sa rozkladá vo vyhnívacej nádrži, na rozdiel od papierových vreckoviek, ktoré väčšina výrobcov neodporúča do vyhnívacej (septickej) nádrže splachovať.

 História 
Toaletný papier bol prvý raz vyrobený v Číne v 14. storočí.

Prvý priemyselne vyrobený papier propagovaný výhradne pre toaletné použitie produkoval Joseph Cayetty v USA v roku 1857. Meno Cayetty bolo vytlačené na každom liste.

Pred týmto vynálezom na svoje umývanie používali bohatší ľudia vlnu, čipky alebo konope, chudobnejší sa umývali v rieke alebo sa čistili rôznymi materiálmi ako handry, drevené hobliny, tráva, seno, kamene, piesok, mach, voda, sneh, kukuričné šupky alebo mušle, v závislosti od krajiny a počasia alebo sociálnych zvykov. V starovekom Ríme sa obvykle používala špongia.

V niektorých častiach sveta sa bežne používali staré noviny, telefónne zoznamy, reklamné brožúry atď.

Použitie vody na čistenie bolo obvyklé na Strednom východe, kde ľudia používali ľavú ruku na čistenie a pravú ruku na jedlo. V niektorých častiach Afriky to bolo naopak, a stisk pravej ruky sa považoval za nevychovanosť. Na Slovensku sa v období stredoveku na hradoch severného Uhorska objavovala dokonca zvláštna forma vlastnej očisty, pri ktorej sa na to používali malé kožušinové zvieratá. Tak trochu sa zneužíval u nich prirodzený reflex dokonalej očisty, čím panstvo získavalo neustále obnoviteľný nástroj. Poznatky po takomto používaní napríklad mačiatok sa zachovali napríklad na Spišskom hrade. 

 Vývoj 
 14. storočie: bol vyrobený prvý toaletný papier v Číne (pre cisára)
 1596: vynájdená splachovacia toaleta - Sir John Harington
 17. storočie - začiatok: noviny sa stávajú obvyklým toaletným papierom pre svoju dostupnosť
 okolo roku 1710: vynájdený bidet
 1857: Joseph Cayetty predáva prvý priemyselne vyrobený toaletný papier v USA
 1879: Scott Paper Company predáva prvý toaletný papier na rolke, i keď pôvodne nevytlačili meno firmy na balení
 koniec 19. storočia: začala produkcia roliek perforovaného toaletného papiera, ktorý nahradil ostrú hranu na delenie papiera v dávkovači
 1900: zlepšenie kanalizácie vo Viktoriánskej ére viedlo k širokému použitiu splachovacích toaliet v Spojenom kráľovstve a (v Európe) bidetu
 1935: firma Northern Tissue inzeruje svoj toaletný papier ako "bez triesok"
 1942: bol vyrobený prvý dvojvrstvový toaletný papier firmou St. Andrew's Paper Mill v Anglicku, toaletný papier sa tým stal jemnejší a ohybnejší
 1972: Harmanecká papiereň ako prvá v Československu vyrobila toaletný papier
 1980: vynájdená bezpapierová toaleta v Japonsku (kombinácia toalety, bidetu a sušiaceho elementu, viac v článku Japonská toaleta)
 od roku 1990: papiere obsahujúce zložky ako aloe sa veľmi propagujú v USA
 po roku 1990: firma Andrex (Spojené kráľovstvo) predáva prvé vlhké toaletné papiere (podobne ako vlhké vreckovky alebo detské vreckovky)

 Moderný toaletný papier 

Výhody toaletného papiera sú, že je ľahko použiteľný, výborne absorbujúci, môže byť vhodne dostupný pri toalete a môže byť spláchnutý vo väčšine krajín, kde je toaletný papier bežný. V oblastiach, kde sú bežné vyhnívacie nádrže a vo väčšine rozvojových krajín sa použitý toaletný papier obvykle vloží do odpadovej nádoby vedľa toalety, pretože kanalizácia alebo septický (vyhnívací) systém nedokáže toaletný papier spracovať.

Toaletný papier je dostupný v niekoľkých typoch, farebných variantoch, dekoráciách a štruktúrach, aby vyhovel individuálnym preferenciám. Toaletný papier sa typicky produkuje z recyklovaného papiera. Z environmentálneho hľadiska by producenti toaletného papiera nemuseli použiť bielenie, čo by redukovalo spotrebu dreva a zamorenie vôd.

Dvojvrstvový toaletný papier je štandardom v mnohých krajinách, i keď jednovrstvový je často dostupnejší a propagovaný ako lacnejší. Toaletný papier, zvlášť keď sa propaguje ako „luxusný“, môže byť vatovaný alebo vlnkovaný (razený), navoňaný, zafarbený alebo vzorkovaný, napustený liečivami (antibakteriálnymi chemikáliami) alebo s aloe atď. Ženám, ktoré sú náchylné k vaginálnej infekcii sa odporúča používať biely neparfumovaný toaletný papier.

Vlhký toaletný papier bol uvedený firmou Kimberly-Clark v Spojenom kráľovstve (Andrex) po roku 1990 a v USA v roku 2001 - 2 krajiny, kde sú bidety vzácne. Vlhký papier je určený na lepšie čistenie než suchý papier po defekácii a môže byť užitočný pre ženy počas menštruácie.

 Pozri aj 
 hygiena
 defekácia, močenie, menštruácia
 papier
 recyklácia

 Referencie 

 Externé odkazy 
 Používanie zvierat

Kategória:Hygiena
Kategória:Papier